แบบฝึกหัด...วิชามหาเศรษฐี
หลังจากปล่อยแบบฝึกหัดวิชา มหาเศรษฐีไป 9 แบบ จากในภาคเรียนที่ 1 กันไป เมื่อสัปดาห์ที่แล้ว
30 มิ.ย. 2555

โดย...สวลี ตันกุลรัตน์
หลังจากปล่อยแบบฝึกหัดวิชา มหาเศรษฐีไป 9 แบบ จากในภาคเรียนที่ 1 กันไป เมื่อสัปดาห์ที่แล้ว นักเรียนที่ลองทำแบบฝึกหัดกันไปแล้วก็มาทำแบบฝึกหัดกันในภาคเรียนที่ 2 กันต่อ เพราะยังเหลือแบบฝึกอีกหลายแบบที่ต้องทำตามเส้นทางของมหาเศรษฐี ในแบบของ “ที ฮาร์ฟ เอคเคอร์” ที่เขียนไว้ในหนังสือชื่อ “ถอดรหัสลับ สมองเงินล้าน (Secrets of the Millionaire Mind)” 
คนรวยมุ่งความสนใจไปที่โอกาส
ฮาร์ฟ บอกว่า คนจนจะตัดสินใจอยู่บนความกลัวและมองหาแต่ข้อผิดพลาด หรือสิ่งที่จะทำให้เกิดความผิดพลาด เพราะฉะนั้นในสมองพวกเขาจะมีแต่คำถามว่า “แล้วถ้ามันไม่ได้ผลล่ะ?” และสุดท้ายมันก็จะ “ไม่ได้ผลหรอก” นอกจากนี้คนจนยังอ้างว่ากำลังเตรียมตัวให้พร้อมสำหรับโอกาส แต่จริงๆ แล้ว สิ่งที่คนจนทำคือนั่งเฉยๆ เพราะกลัวเกินกว่าจะลงมือ แต่ถ้าเป็นคนรวย พวกเขาจะกระโจนเข้าใส่โอกาสทันทีที่มองเห็น
แบบฝึกหัดที่ 9
คิดถึงโครงการที่อยากทำ แล้วเริ่มลงมือทำทันที โดยอาจจะไปทำงานร่วมกับคนอื่นหรือทำงานให้คนอื่นเพื่อเรียนรู้ก่อน แต่ถ้าเรียนรู้มาแล้วก็ลืมข้ออ้างทั้งหมด แล้วลงมือได้เลย
แบบฝึกหัดที่ 10
ฝึกมองโลกในแง่ดี เพราะฉะนั้นไม่ว่าใครจะพูดเรื่องอะไรก็ตาม แล้วบอกว่ามันเป็นปัญหา มีแต่อุปสรรค ก็ให้มองว่าเป็นโอกาส
แบบฝึกหัดที่ 11
เขียนรายการที่คุณรู้สึกภูมิใจที่มีมันอยู่ในชีวิต 10 อย่างลงไปในกระดาษ และอ่านดังๆ ทุกเช้าติดต่อกัน 30 วัน แล้วเราจะซาบซึ้งกับสิ่งที่เรามี จนลืมสิ่งที่เราไม่มีไปเลย
คนรวยชื่นชมผู้ร่ำรวยคนอื่นๆ
ในขณะที่คนรวยจะชื่นชมคนที่ร่ำรวยและประสบความสำเร็จคนอื่นๆ แต่คนจนมักจะมองคนรวยด้วยสายตารังเกียจ อิจฉาไปจนถึงริษยา ซึ่ง ฮาร์ฟ บอกว่า เราจะรวยได้อย่างไร ถ้าเราเกลียดคนรวย
แบบฝึกหัดที่ 12
ฝึกสรรเสริญสิ่งที่ต้องการ โดยการซื้อนิตยสารมาดูภาพบ้าน รถยนต์ ธุรกิจ เรื่องราวของคนที่ประสบความสำเร็จ และเมื่อเห็นสิ่งที่ชอบ ให้แสดงความชื่นชมสิ่งนั้นออกมาจากใจ 
แบบฝึกหัดที่ 13
เขียนข้อความสั้นๆ แล้วส่งไปให้คนที่ประสบความสำเร็จ (ไม่ต้องรู้จักเป็นการส่วนตัวก็ได้) เพื่อบอกเขาว่า เราชื่อชมและยกย่องความสำเร็จของเขา
คนรวยคบหากับคนที่มองโลกในแง่ดี 
มีคนเคยบอกว่า อยากรู้ว่าเราเป็นแบบไหนก็ให้ดูว่ากลุ่มเพื่อนที่เราคบหาอยู่ เหมือนกับที่ ฮาร์ฟ บอกไว้ว่า “ถ้าคุณอยากจะบินกับฝูงอินทรี อย่าไปว่ายน้ำกับฝูงเป็ด!” เพราะฉะนั้นถ้าอยากจะประสบความสำเร็จให้คบหาสมาคมกับคนที่มองโลกในแง่ดีและประสบความสำเร็จ และพยายามหลีกเลี่ยงคนที่มองโลกในแง่ร้าย รวมถึงรายการทีวีไร้สาระด้วย
แบบฝึกหัดที่ 14
ไปหาหนังสือเกี่ยวกับชีวิตของคนที่ร่ำรวยและประสบความสำเร็จมาอ่าน เพื่อจะใช่เรื่องราวชีวิตของคนเหล่านี้เป็นแรงบันดาลใจ เรียนรู้กลยุทธ์ที่ทำให้พวกเขาประสบความสำเร็จ และนำเอาแนวคิดของพวกเขามาเป็นแบบอย่าง
แบบฝึกหัดที่ 15 
ลองเข้าสังคมคนรวย ไปคลุกคลีกับคนรวยในสิ่งแวดล้อมหรูๆ เพื่อทำให้รู้ว่า “พวกเขาไม่ได้มีอะไรต่างไปจากเราเลย” 
แบบฝึกหัดที่ 16
ค้นหาว่าสถานการณ์ใด หรือใครที่ทำให้ชีวิตเราตกต่ำ ดึงตัวเองออกมาจากสถานการณ์ หรือคนนั้น แต่ถ้าหลีกเลี่ยงไม่ได้ ให้ใช้เวลากับคนกลุ่มนี้ให้น้อยลง 
แบบฝึกหัดที่ 17 
เลิกดูรายการทีวีไร้สาระ และอย่าดูข่าวที่น่าหดหู่ (หันมาอ่านและดูข่าวสารที่มีประโยชน์ เหมือนคอลัมน์นี้ดีกว่าเยอะ)
คนรวยเต็มใจโปรโมตตัวเอง 
ฮาร์ฟ บอกว่า คนรวยส่วนใหญ่จะเป็นนักโปรโมตตัวยง โดยพวกเขาสามารถโปรโมตสินค้า บริการ และไอเดียของพวกเขาอย่างกระตือรือร้น ด้วยวิธีการที่ดึงดูดใจ แต่ ฮาร์ฟ บอกว่า ประเด็นของเรื่องนี้ไม่ได้อยู่ที่ “ความชอบ” แต่เป็นเพราะ “ความเชื่อ” เชื่อในคุณค่าของตัวเอง เชื่อในคุณค่าของสิ่งที่เขามีอย่างแท้จริง และคนที่ไม่ยอมโปรโมตตัวเองหรือสินค้าของตัวเอง เป็นเพราะไม่เชื่อมั่นว่าตัวเขาหรือสินค้าของเขาดีจริง
แบบฝึกหัดที่ 18
ให้คะแนนสินค้าหรือบริการที่ขายอยู่จาก 110 ว่า เราชื่อมั่นในคุณค่าของมันมากแค่ไหน ถ้าได้คะแนน 79 ให้แก้ไขสินค้าหรือบริการ เพื่อเพิ่มคุณค่าให้มากขึ้น แต่ถ้าได้แค่ 6 คะแนน ฮาร์ฟ บอกว่า ให้หยุดขายสินค้าหรือบริการนั้นแล้วหันไปทำอย่างอื่นที่เราเชื่อมั่นอย่างแท้จริง
แบบฝึกหัดที่ 19
ไปเข้าเรียน หรือหาหนังสือด้านการตลาดและการขายมาอ่าน เพื่อฝึกฝนตัวเองให้เชี่ยวชาญจนทำให้เราสามารถโปรโมตตัวเองด้วยความจริงใจ
คนรวยมองปัญหาเป็นเรื่องเล็ก
เส้นทางสู่ความร่ำรวย ไม่ได้โรยด้วยกลีบกุหลาบ มันจะต้องมีปัญหา มีอุปสรรค มีกับดัก และหลุมพราง รออยู่แน่ๆ แต่คนจนมักจะพยายามหลีกเลี่ยงปัญหา เพราะมองว่าปัญหาเหล่านั้นมันเป็นเรื่องใหญ่ แต่การหลีกเลี่ยงปัญหายิ่งทำให้พวกเขาเจอปัญหาที่หนักยิ่งกว่า 
แบบฝึกหัดที่ 20
เมื่อไรที่รู้สึกกลุ้มกับปัญหาที่คิดว่าใหญ่ ฮาร์ฟ บอกว่า ให้ชี้นิ้วมาที่ตัวเอง แล้วบอกว่า “ฉันตัวเล็ก ฉันตัวเล็ก” ซึ่งเป็นการเตือนสติตัวเองให้กลับมาสนใจสิ่งที่ควรสนใจมากที่สุด คือ ตัวเราเอง จากนั้นสูดหายใจลึกๆ แล้วบอกว่า “ฉันรับมือกับเรื่องนี้ได้ ฉันตัวใหญ่กว่าปัญหาทุกอย่าง” 
แบบฝึกหัดที่ 21 
เขียนปัญหาที่กำลังเผชิญอยู่ลงบนกระดาษ แล้วเขียนวิธีการแก้ปัญหาลงไป 10 ข้อ เพื่อเบนความสนใจจากปัญหามาสู่วิธีการแก้ปัญหา ซึ่ง ฮาร์ฟ บอกว่า แบบฝึกหัดนี้มีข้อดี 2 ข้อ คือ จะทำให้มีโอกาสแก้ปัญหาได้ และจะทำให้รู้สึกดีมากขึ้น
...ผ่านมาเกือบครึ่งทางแล้ว หวังว่าจะยังไม่เบื่อที่จะทำแบบฝึกหัด และคงไม่มีใครเลิกเรียนไปกลางทาง เพราะถ้าเพียงแค่นี้ยังทำให้ท้อ ก็บอกได้เลยเลิกหวังที่จะเป็นคนรวยได้เลย... แล้วพบกันในเทอมต่อไป